laion/Wikipedia-Exotic huggingface dataset:
דוד געתון

דוד געתון (נולד ב-8 בפברואר 1932) בעיר בריסל, בבלגיה. געתון הוא פרופסור אמריטוס לבלשנות צרפתית בחוג לצרפתית באוניברסיטת תל אביב. געתון נולד בבריסל שבבלגיה, להורים יצחק זלמנוביץ וזיסל נילינגר. אביו נולד בשנת 1900 בווישני-אפשה (אויבער-אפשהVysni-Apsa) בחבל טרנסקרפטיה, בצפון מרמורש, בעבר חלק מממלכת הונגריה ואחר כך בצ'כוסלובקיה, וכיום ורחנה וודיאנה באוקראינה. אמו נולדה גם היא בשנת 1900 בכפר סטרמטרה (Strâmtura) (בהונגרית:סורדוק) בחבל מרמורש שהיה אז חלק מממלכת הונגריה וכיום נמצא בשטח רומניה. המשפחה חיה בילדותו ברובע עני בבריסל בשם אנדרלכט. בשנת 1940, בעקבות פלישת הנאצים לבלגיה, משפחתו ברחה לעיר מרמאנד בדרום מערב צרפת. בשנת 1943 נלקח אביו למחנה אושוויץ לצורך ״עבודה״ ומעולם לא חזר משם. אביו נרצח במחנה. דוד געתון עלה בשנת 1950 לישראל. שירת בצה"ל בשנים 1952–1954. געתון בוגר האוניברסיטה העברית בירושלים וקיבל את תואר הדוקטור באוניברסיטת פריז (סורבון). בשנים 1965–1969 לימד באוניברסיטת חיפה, בשנים 1964–1971 באוניברסיטה העברית, ובשנים 1969–1998 לימד באוניברסיטת תל אביב במחלקה לצרפתית. החל מ-1967 לימד וחקר באוניברסיטת תל אביב, ובשנת 1967 פרסם את הספר "תרגילים בדקדוק צרפתי", ובהמשך הוציא מהדורות מחודשות. שם הספר בצרפתית הוא Exercices de grammaire francaise. כמו כן, חיבר שני ספרים נוספים בתחומים שונים בבלשנות צרפתית, ופרסם כמאה שלושים מאמרים בתחומי התמחותו. החל משנת 1999 געתון חבר באקדמיה המלכותית הבלגית לשפה וספרות צרפתית (צר'), תפקיד המקנה לו את הזכות להציע מועמדים לפרס נובל בספרות. געתון נשוי לשושנה געתון, אב לשלושה, יש לו שלושה נכדים ושלושה נינים. מתגורר בשכונת רמת אביב, בתל אביב. מדיה וקבצים בנושא דוד געתון בוויקישיתוף דוד געתון, ברשת החברתית LinkedIn דוד געתון, באתר ResearchGate קורות החיים של דוד געתון באתר הפקולטה למדעי הרוח, אוניברסיטת תל אביב קורות החיים של דוד געתון בצרפתית ספריו של דוד געתון באתר אמאזון רישום תפקידו של דוד געתון באוניברסיטת תל אביב הספר "תרגילים בדקדוק צרפתי" באתר סימניה הספר "תרגילים בדקדוק צרפתי" בצרפתית באתר סימניה מספר ספרים שונים שפרסם דוד געתון רשימת הפרסומים האקדמיים של דוד געתון קורות החיים של דוד געתון ערך זה הוא קצרמר בנושא בלשנות ובנושא ישראלים. אתם מוזמנים לתרום לוויקיפדיה ולהרחיב אותו.
5 Seconds of Summer (אלבום)

5 Seconds of Summer הוא האלבום הראשון של להקת הפופ רוק האוסטרלית 5‎ Seconds of Summer. הלהקה, בעזרת חברת התקליטים קפיטול רקורדס, הפיצה את האלבום ב-27 ביוני 2014 באירופה, וב-22 ביולי 2014 בארצות הברית, מקסיקו, וקנדה. שירי האלבום: השיר Lost Boy החליף את השיר English Love Affair בגרסה האוסטרלית של האלבום. השיר Mrs All American החליף את השיר English Love Affair בגרסה האמריקאית של האלבום. בארצות הברית, האלבום הגיע למקום ראשון במצעד הבילבורד 200, עם מכירה של 259,000 עותקים בשבוע הראשון מאז שחרורו. הלהקה השיגה את השיא של מכירת המספר הגבוה ביותר של עותקי אלבומי בכורה של להקות בשבוע הראשון מאז האלבום Daughtry של הלהקה Daughtry ב-2006. בארצות הברית, עד ספטמבר 2015, נמכרו כ-734,000 עותקים של אלבום זה. מידע על האלבום 5 Seconds of Summer באתר MusicBrainz מידע על האלבום 5 Seconds of Summer באתר AllMusic האלבום 5 Seconds of Summer באתר Discogs
אליזבת ליידיניה

אליזבת ליידיניה (שוודית: Elisabeth Leidinge;‏ נולדה ב-6 במרץ 1957) היא כדורגלנית עבר שוודית ששיחקה בעמדת השוערת. ליידיניה, שהייתה ידועה בכינוי לאפן, שיחקה 112 פעמים בנבחרת שוודיה לאורך 21 שנות קריירה. ליידיניה נולדה במרץ 1957 בעיר סונדסוואל, בחופה המזרחי של שוודיה. ב-1973 הוקמה ליגת העל השוודית לנשים, וליידיניה הצטרפה לקבוצת העיר שלה - גיף סונדסוואל. שנה לאחר מכן, ב-27 ביולי 1974, היא ערכה את הופעת הבכורה שלה בנבחרת שוודיה במשחק נגד דנמרק. היה זה בסך הכל המשחק השלישי של הנבחרת אי פעם. ב-1979, היא עברה לקבוצת הצמרת ג'יטקס, שם שיחקה לצד חברתה לנבחרת - פיה סונדהאגה. ג'יטקס התבססה במהירות כאחת מקבוצות הצמרת של הליגה השוודית, וכבר בעונתה הראשונה של ליידיניה בקבוצה הן זכו באליפות. חמש שנים לאחר מכן, ב-1984, נערכה אליפות אירופה הראשונה לנשים, והנבחרת השוודית הגיעה למפגש גמר כפול מול אנגליה. בסיום שני המשחקים, נוצר שוויון בין שתי הנבחרות והמשחק הלך לדו-קרב בעיטות הכרעה. ליידיניה, שעצרה שני פנדלים במהלך הדו-קרב, עזרה לשוודיה לנצח במשחק ולזכות בטורניר כולו. ב-1988, לקחה ליידיניה חלק בסגל הנבחרת שהשתתף בטורניר ההכנה של פיפ"א לקראת גביע העולם 1991. טורניר ההכנה נערך בסין, ושוודיה הגיעה עד לגמר, שם הפסידה 1-0 לנורווגיה. בסיום התחרות נבחרה ליידיניה להרכב המצטיינות של הטורניר על ידי התקשורת הסינית. שלוש שנים אחר כך, אירחה סין את גביע העולם בכדורגל נשים שנערך בפעם הראשונה אי פעם. את שלב הבתים סיימה שוודיה במקום השני עם ארבע נקודות, והעפילה לרבע הגמר. ברבע הגמר גברו השוודיות 0-1 על סין משער של פיה סונדהאגה, אולם בחצי הגמר הן הפסידו 4-1 ליריבתן המושבעת - נורווגיה. בסופו של דבר, סיימה שוודיה במקום השלישי, לאחר שהביסה 0-4 את גרמניה. ליידיניה, שהייתה אחת משחקניות המפתח של הנבחרת בטורניר, נבחרה בסיום אותה שנה לכדורגלנית השנה בשוודיה. ב-1992 ולאחר 12 שנים, החליטה ליידיניה לעזוב את ג'יטקס ולעבור למאלמה. במהלך שנותיה בג'יטקס, היא זכתה בארבע אליפויות שוודיה ובשלושה גביעי מדינה. עם מאלמה היא זכתה בעוד שתי אליפויות נוספות, ב-1993 וב-1994. במרץ 1995, הגיעו השוודית לגמר אליפות אירופה נגד גרמניה. ליידיניה, שפתחה בהרכב הראשון, הייתה לשחקנית המבוגרת ביותר אי פעם ששיחקה במסגרת האליפות (שיא שנשבר מאוחר יותר על ידי סנדרין סובריינד), אך לא הצליחה למנוע מהגרמניות לזכות בטורניר. מספר חודשים לאחר מכן, השתתפה ליידיניה בטורניר הבינלאומי האחרון בקריירה שלה - גביע העולם שנערך בשוודיה. את שלב הבתים סיימו השוודיות במקום השני עם שש נקודות, וברבע הגמר זכו לפגוש את סין כמו בגביע העולם שנערך ארבע שנים לפני כן. הפעם ידה של סין הייתה על העליונה, ושוודיה הודחה כבר ברבע הגמר. לאחר ההדחה, הודיעה ליידיניה על פרישתה מכדורגל. בשנת 2006, חזרה ליידיניה לקבוצת נעוריה, גיף סונדסוואל, אך הפעם בתור מאמנת שוערים. אליזבת ליידיניה, באתר Soccerdonna (בגרמנית) אליזבת ליידיניה, באתר FootballDatabase.eu Spelarporträtt, באתר Svensk Damfotboll‏, 5 במאי 2012 [1], אוגוסט 2009
ביל פורסטר

ויליאם רונלד "ביל" פורסטר, ג'וניור (באנגלית: .William Ronald "Bill" Forrester, Jr; נולד ב-18 בדצמבר 1957) הוא שחיין עבר אמריקאי, הוא אלוף עולם, במשחה ל-200 מטר פרפר ובמשחה ל-200 מטר חופשי (קאלי 1975 וברלין 1978 בהתאמה), בעל מדליית ארד אולימפית (מונטריאול 1976) ושיאן עולם במשחה שליחים 4x200 מטר חופשי. פורסטר נולד בדרבי, פנסילבניה. התאמן בהדרכתו של רנדי ריס. הוא בוגר אוניברסיטת אובורן משנת 1980. באליפות העולם שנערכה בברלין, קולומביה בשנת 1975 זכה פורסטר בשתי מדליות, זהב וארד. מדליית זהב, במשחה ל-200 מטר פרפר בשיא אליפות חדש של 2:01.95 דקות, לפני רוגר פיטל ממזרח גרמניה (2:02.22 דקות) ובריאן בריקלי מבריטניה (2:02.47 דקות) ומדליית ארד, במשחה ל-100 מטר פרפר בתוצאה של 56.07 שניות, אחרי בן ארצו גרגורי ג'אגנבורג שקבע שיא אליפות חדש של (55.63 שניות) ורוגר פיטל (56.04 שניות). באולימפיאדת מונטריאול (1976) זכה פורסטר במדליית ארד במשחה ל-200 מטר פרפר בתוצאה של 1:59.96 דקות, אחרי חבריו לנבחרת, מייק ברונר שקבע שיא עולם חדש של 1:59.23 דקות וסטיבן גרג (1:59.54 דקות). באליפות העולם שנערכה בברלין, גרמניה בשנת 1978 זכה פורסטר ב-3 מדליות, 2 זהב ו-1 ארד. מדליות זהב, במשחה ל-200 מטר חופשי בשיא אליפות חדש של 1:51.02 דקות, לפני בן ארצו ראודי גיינס (1:51.10 דקות) וסרגיי קופליאקוב מברית המועצות שקבע שיא אירופה חדש של 1:51.33 דקות ובמשחה שליחים 4x200 מטר חופשי בשיא עולם חדש של 7:20.82 דקות, לפני ברית המועצות (7:28.41 דקות) ומערב גרמניה (7:33.29 דקות). מדליית ארד, במשחה ל-400 מטר חופשי בתוצאה של 3:53.97 דקות, אחרי ולדימיר סלניקוב מברית המועצות שקבע שיא אליפות חדש של 3:51.94 דקות, ובן ארצו ג'ף פלוט (3:53.42 דקות). פורסטר נבחר לייצג את ארצות הברית באולימפיאדת מוסקבה (1980), אך הוא לא השתתף בה בגלל החרם האמריקאי. מדיה וקבצים בנושא ביל פורסטר בוויקישיתוף ביל פורסטר, באתר olympedia.org ביל פורסטר, באתר Swimrankings
Sounds Good Feels Good (אלבום)

Sounds Good Feels Good (בתרגום חופשי: נשמע טוב מרגיש טוב) הוא שם האלבום השני של להקת הפופ רוק האוסטרלית, 5 Seconds Of Summer. האלבום שוחרר לכל העולם על ידי חברת התקליטים קפיטול רקורדס ב-23 באוקטובר 2015. לאחר הוצאת אלבום הבכורה שלהם, 5 Seconds Of Summer, יצאה הלהקה לחופשת החגים. הם טסו ללוס אנג'לס בתחילת 2015 במטרה לכתוב שירים והקלטתם לאלבום הסטודיו השני שלהם. בתחילת הסיבוב ההופעות שלהם, שהיה בתחילת חודש מאי, 2015, הם הופיעו עם שיר חדש הנקרא Permanent Vacation. ב-12 באוגוסט 2015, הם הודיעו על שם האלבום החדש שעומד לצאת, ועל הזמנה מוקדמת של האלבום, התחל ב-14 באוגוסט. השיר Hey Eveybody! מכיל תוכן ונגיעות מהשיר Hungry Like The Wolf של Duran Duran. האלבום הגיע למקום 31 במצעד "51 שחרורי האלבומים הטובים ביותר לשנת 2015" של Rock Sound, וקיבל ביקורות חיוביות מאוד. בעקבות שחרור האלבום, הלהקה יצאה ב-19 בפברואר 2016 לסיבוב הופעות עולמי הנקרא Sounds Live Feels Live, הכולל 99 הופעות בכל רחבי העולם. מידע על האלבום Sounds Good Feels Good באתר MusicBrainz מידע על האלבום Sounds Good Feels Good באתר AllMusic האלבום Sounds Good Feels Good באתר Discogs
אנטוניו דמסיו

אנטוניו דמסיו (בפורטוגזית: António Damásio; נולד ב-25 בפברואר 1944) הוא פרופסור למדעי המוח וראש המכון ליצירתיות ומוח (BCI) באוניברסיטת דרום קליפורניה ומורה מן החוץ במכון סאלק. במחקרו הראה דמסיו שלרגשות יש תפקיד מרכזי בקוגניציה חברתית וקבלת החלטות. Descartes' Error: Emotion, Reason, and the Human Brain, Putnam, 1994; revised Penguin edition, 2005 (יצא בעברית תחת הכותר: השגיאה של דקארט - רגשות, היגיון והמוח האנושי) The Feeling of What Happens: Body and Emotion in the Making of Consciousness, Harcourt, 1999 (יצא בעברית תחת הכותר: ההרגשה של מה שקורה) Looking for Spinoza: Joy, Sorrow, and the Feeling Brain, Harcourt, 2003 (יצא בעברית תחת הכותר: בחיפוש אחר שפינוזה - נפלאות הרגש ודרך פעולתו במוח) Self Comes to Mind: Constructing the Conscious Brain, Pantheon, 2010 - חוקר את היחסים בין המוח לבין התודעה. מדיה וקבצים בנושא אנטוניו דמסיו בוויקישיתוף אנטוניו ר. דמסיו, דף שער בספרייה הלאומית הדף של אנטוניו דמסיו ב-TED אנטוניו דמסיו: בדרך להבנת המודעות (TED2011) ביוגרפיה, באתר USC Dornsife הדף של אנטוניו דמסיו ב-TED Self Comes to Mind: Constructing the Conscious Brain, amazon
צ'רליסון בנסחופ

צ'רליסון בנסחופ (בהולנדית: Charlison Benschop; נולד ב-21 באוגוסט 1989 בווילמסטאד שבאנטילים ההולנדים השייכים להולנד) הוא כדורגלן הולנדי המשחק בעמדת החלוץ בקבוצת אפולון לימסול מליגת העל הקפריסאית. בנסחופ נולד בווילמסטאד שבאנטילים ההולנדים השייכים להולנד. הוא שיחק במחלקות הנוער של SCO 63' ושל ספייקניסה. בנסחופ החל את הקריירה המקצוענית שלו ב-וואלבייק בעונת 2007/2008. לקראת עונת 2010/2011 חתם על חוזה ל-5 שנים בא.ז. אלקמאר. ב-20 בנובמבר 2010 ערך את הופעת הבכורה שלו במועדון, כשנכנס כמחליף בדקה ה-81 בניצחון 2-1 על טוונטה במסגרת המחזור ה-15 בליגת העל ההולנדית. ב-2 באפריל 2011 הבקיע את שער הבכורה שלו, השער בניצחון 1-0 על פיינורד במסגרת המחזור ה-29. בעונת 2012/2013 שיחק בנסחופ בברסט מליגת העל הצרפתית. ב-11 באוגוסט 2012 ערך את הופעת הבכורה שלו במועדון, כששיחק 85 דקות בהפסד לנאנסי במחזור הליגה הראשון, וב-2 בנובמבר 2012 הבקיע את שער הבכורה שלו בליגה, שער שהבקיע בתוספת הזמן בניצחון 2-0 על לוריאן. בסך הכל ערך 27 הופעות בהן הבקיע חמישה שערים. במשך שתי העונות הבאות שיחק בנסחופ בפורטונה דיסלדורף והבקיע 25 שערים ב-58 הופעות. לקראת עונת 2015/2016 חתם בנסחופ בהנובר 96 מהבונדסליגה. ב-15 באוגוסט 2015 ערך בנסחופ את הופעת הבכורה שלו בבונדסליגה, כשנכנס כמחליף בפתיחת המחצית השנייה בתיקו 2-2 נגד דרמשטאדט 98 במסגרת המחזור הראשון. שתי דקות לאחר כניסתו למשחק, הבקיע בנסחופ את שער הבכורה שלו במועדון. בנסחופ ירד ליגה עם האנובר בעונת 2016/17 ושב עמה לבונדסליגה בעונת 2017/18. בתום עונת 2017/18 עזב בנסחופ את האנובר וחתם באינגולשטאדט 04 מהבונדסליגה השנייה. בנסחופ שיחק באינגולשטאט חצי עונה, ולאחר מכן הושאל לדה חראפסחאפ מליגת העל ההולנדית. בשנת 2010 בנסחופ ערך הופעה אחת במדי נבחרת הולנד בכדורגל עד גיל 21, בה הבקיע שער. בהמשך השתייך בנסחופ לנבחרת קוראסאו. מדיה וקבצים בנושא צ'רליסון בנסחופ בוויקישיתוף צ'רליסון בנסחופ, ברשת החברתית אקס (טוויטר) צ'רליסון בנסחופ, באתר Transfermarkt צ'רליסון בנסחופ, באתר Soccerway צ'רליסון בנסחופ, באתר WorldFootball.net צ'רליסון בנסחופ, באתר National Football Teams צ'רליסון בנסחופ, באתר FootballDatabase.eu ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
אוליבר זורג

אוליבר זורג (בגרמנית: Oliver Sorg; נולד ב-29 במאי 1990 באנגן שבגרמניה המזרחית) הוא כדורגלן גרמני המשחק בעמדת המגן הימני בקבוצת נירנברג מהבונדסליגה השנייה. זורג נולד באנגן שבגרמניה המזרחית. הוא החל לשחק בקבוצות הנוער של הגאואר ושל זינגן, ובגיל 16 עבר למחלקת הנוער של פרייבורג. בעונת 2009/2010 החל לשחק בקבוצת המילואים של פרייבורג, פרייבורג II, ובעונת 2011/2012 החל לשחק בקבוצה הראשונה. ב-21 בינואר 2012 ערך זורג את הופעת הבכורה שלו בבונדסליגה, כששיחק 90 דקות בניצחון 1:0 על אאוגסבורג במסגרת המחזור ה-18. ב-24 באוגוסט 2013 הבקיע זורג את שער הבכרה שלו בבונדסליגה, בתיקו 3:3 נגד הופנהיים במסגרת המחזור השלישי בעונת 2013/2014. ב-10 ביוני 2015 חתם זורג בהנובר 96, לאחר ירידתה של פרייבורג לבונדסליגה השנייה. ב-15 באוגוסט 2015 ערך זורג את הופעת הבכורה שלו בבונדסליגה, כששיחק 90 בתיקו 2:2 נגד דרמשטאדט 98 במסגרת המחזור הראשון. בקיץ 2019, לאחר שירד ליגה עם הנובר 96, חתם זורג בנירנברג מהבונדסליגה השנייה. ב-13 במאי 2014 ערך זורג את הופעת הבכורה שלו בנבחרת גרמניה, כששיחק 82 דקות במשחק הידידות נגד נבחרת פולין שנגמר בתוצאה 0:0. מדיה וקבצים בנושא אוליבר זורג בוויקישיתוף אוליבר זורג, באתר Transfermarkt אוליבר זורג, באתר Fussballdaten.de (בגרמנית) אוליבר זורג, באתר Soccerway אוליבר זורג, באתר WorldFootball.net אוליבר זורג, באתר National Football Teams אוליבר זורג, באתר FootballDatabase.eu פרופיל המאמן, באתר Transfermarkt ערך זה הוא קצרמר בנושא כדורגלנים גרמנים. אתם מוזמנים לתרום לוויקיפדיה ולהרחיב אותו.
ולטר אמסלם

ולטר אמסלם (בצרפתית: Walter Amsallem;‏ נולד ב-20 בספטמבר 1931) הוא פוליטיקאי יהודי-צרפתי, ראש עיריית בווה שבצרפת למשך יותר מ-24 שנים וחבר המועצה העירונית של או-דה-פראנס. אמסלם נולד וגדל בעיירה מיליאנה שבאלג'יריה. בנעוריו היגר עם משפחתו לצרפת. עבד תחילה כרוקח בבווה, וב-1972 נבחר לראשונה למועצת העיר. פעל במסגרת מפלגות שמאל פוליטי לאורך השנים. שימש כחבר המועצה העירונית של או-דה-פראנס. כיהן כראש עיריית בווה בשנים 1977–2001. בשנת 2012 מונה אמסלם למפקד לגיון הכבוד בצו של ראש הממשלה. Le Parisien, Walter Amsallem, une retraite entre Beauvais et Saint-Tropez, Le Parisien, ‏17 ביולי 2010 Walter Amsallem commandeur de la Légion d'honneur, France 3 Hauts-de-France, ‏2013-02-01 ערך זה הוא קצרמר בנושא פוליטיקאים ובנושא צרפתים. אתם מוזמנים לתרום לוויקיפדיה ולהרחיב אותו.
מרדכי אולרי-נוז'יק

מרדכי אוֹלָרִי-נוֹזִ'יק (11 במאי 1911 – 20 באוקטובר 1981) היה מלחין ומעבד מוזיקלי ישראלי. מרדכי נוז'יק נולד בשנת 1911 בעיר ורשה שבפולין, בן לזוג אנשי תיאטרון. אביו, יצחק נוז'יק, היה שחקן, במאי, פזמונאי ומערכונאי פולני-ישראלי, שנהג להשתמש שמות עט, ובניהם "סכינאי" ו"אולרי", שלימים הצטרף לשם משפחתו של בנו. סיים את לימודיו בקונסרבטוריון בוורשה. ניגן בכינור, בסקסופון ובקלרינט. בשנת 1933, כשהיה בן 22, עלה לארץ ישראל עם הוריו ושני אחיו הצעירים, גבריאל ובן-ציון. הוא התפרנס כנגן בבתי קפה בתל אביב (בסגנון ג'אז, על פי רוב) ושימש כמנהל תזמורת בקפה "פינגווין". את הפסנתרנית הצעירה של התזמורת, יהודית פרידמן, נשא לאישה. לימים, הצטרף לתיאטרון הסאטירי "המטאטא". אולרי-נוז'יק חיבר שירים רבים. עם להיטיו הידועים נמנים "שיר הבוקרים", "מילא", "בין כרמי תמנתה" ו"חפציבה". ריקודי עם רבים נוצרו על פי לחניו. כתב מוזיקה להצגות ילדים בתיאטראות לילדים ולנוער וחיבר שירי ילדים. כתב להתיישבות העובדת הוציא חוברות למרכז המורים והגננות. אולרי-נוז'יק היה נשוי ליהודית לבית פרידמן עד מותה ב-1974, אב לפנינה פרנקל ומשה נוז'יק,. הוא נפטר בתל אביב ב-1981, בגיל 70, לאחר מחלה ממושכת. עיזבונו נמצא בארכיון המוזיקה הישראלית במחלקה למוזיקולוגיה באוניברסיטת תל אביב. מרדכי אולרי-נוז'יק, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב מרדכי אולרי-נוז'יק, באתר זמרשת מרדכי אולרי-נוז'יק, באתר MusicBrainz (באנגלית) מרדכי אולרי-נוז'יק, דף שער בספרייה הלאומית מידע על אולרי-נוז'יק, מרדכי, 1911-1981 בקטלוג הספרייה הלאומית מילים לשירים של מרדכי אולרי נוז'יק, באתר "שירונט" מרדכי אולרי-נוז'יק, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב מת המלחין אולרי-נוז'יק, מעריב, 19 באוקטובר 1981 יצחק נוז'יק, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב. "נוז'יק" (nożyk) בפולנית פירושו 'סכין קטן, אולר'. יהודית נוז'יק, מעריב, מודעת אבל, 6 במאי 1974. ערך זה הוא קצרמר בנושא מוזיקאים ישראלים. אתם מוזמנים לתרום לוויקיפדיה ולהרחיב אותו.
כיתה אל"ף של אמא

כִּתָּה אָלֶ"ף שֶׁל אִמָּא הוא ספר בעברית לילדים מאת נאוה מקמל-עתיר, אותו הקדישה לאמה. הספר מופיע ברשימת "המלצות לקריאה" של משרד החינוך בנושא "ספרי ילדים העוסקים במעבר מהגן לבית הספר". תום מתכונן לכיתה א', סבתא קונה לו ילקוט, סבא קונה לו קלמר עם כל מה שצריך בפנים, אבא מתרגל אתו את הדרך הבטוחה לבית הספר, ואמא לוקחת אותו לקנות מחברות ומדבקות. אלא שהוא לא ממש שמח ללכת לכיתה א', כי אמא שלו לא תהיה איתו, מפני שאמא שלו מורה, והיא צריכה להיות בבית הספר שלה ולקבל את תלמידי הכיתה שלה. בהתחלה תום שומר את העצב בבטן, אבל כשהוא מגלה שלאחד מתלמידיה של אמא קוראים גם כן תום – הוא מתפרץ. הוא חושב שאמא שלו אוהבת תום אחר במקומו, אבל היא מרגיעה אותו – זה ממש לא המצב. רשימת "המלצות קריאה" של משרד החינוך בנושא "ספרי ילדים העוסקים במעבר מהגן לבית הספר", באתר משרד החינוך (תאריך עדכון הרשימה, לפי האתר: 14 במאי 2012)
I

I (איי) היא האות התשיעית באלפבית הלטיני. מקורה של האות I באות היוונית יוטא (Ι, ι). האות ייצגה ביוונית את תנועת החיריק. בלטינית נוספה לה משמעות של העיצור יו"ד. מקור האות היוונית באות השמית "י" אשר ייצגה את המילה יד וצוירה כמו יד של אדם. בדומה לאות יו"ד בעברית, משמשת האות I גם באנגלית לייצג דיפתונגים (כדוגמת הצירה המלא בעברית). באלפבית פונטי האות I מיוצגת על ידי המילה "אינדיה" (India - הודו). ב-ASCII מיוצגת האות על ידי 73 (I) ו-105 (i). בקוד מורס מיוצגת האות על ידי שתי נקודות: ·· בכתב ברייל: בביוכימיה, I מייצגת את החומר איזולאוצין. בכימיה, I מייצגת את היסוד יוד. בשפה האנגלית, האות I היא מילה בפני עצמה ומשמעותה היא גוף ראשון יחיד ("אני"). בקוד לוחות הרישוי הבינלאומי, I מסמל כלי רכב מאיטליה. בקשר רדיו I מסמל את איטליה. במתמטיקה: i מסמל מספר מדומה (השורש הריבועי של המספר 1-). I מסמל את רצף כל המספרים הממשיים בין 0 ל־1. I מסמל את מטריצת היחידה. בפיזיקה ובאלקטרוניקה, I מסמל זרם חשמלי. בפיזיקה, I מסמל גם מומנט התמד. בספרות רומיות, I מסמל את הספרה 1. במוזיקה, האות I משמשת כספרה רומית, המייצגת את הטוניקה – בין אם מדובר בדרגה, באקורד או בפונקציה הטונאלית – המז'ורית (I) או המינורית (i). מדיה וקבצים בנושא I בוויקישיתוף I, באתר אנציקלופדיה בריטניקה (באנגלית)
קובלט כלוריד

קובלט כלוריד (CoCl2) הוא חומר היגרוסקופי (סופח מים מהאוויר). קובלט כלוריד הוא אינדיקטור להמצאות מים. כאשר הוא יבש הוא בצבע כחול וכשהוא רטוב הוא ורוד. תכונה זו מנוצלת באמצעות השימוש בנייר קובלט כלוריד, הנייר הוא אינדיקטור ללחות ולמים. ערך זה הוא קצרמר בנושא כימיה. אתם מוזמנים לתרום לוויקיפדיה ולהרחיב אותו.
Ride (שיר של Twenty One Pilots)

Ride הוא סינגל מסוגת הרוק האלקטרוני, שנכתב על ידי חברי הלהקה האמריקאית Twenty One Pilots. השיר יצא כסינגל הרביעי מתוך אלבומה הרביעי של הלהקה, Blurryface. הווידאו קליפ הרשמי של שיר הועלה לערוץ היוטיוב הרשמי של הלהקה ב-13 במאי 2015 והיה זמין לרכישה ולהאזנה ב-Google Play Store ב-12 במאי 2015. השיר נכנס למצעדים השנתיים של מגזין הבילבורד, שהתפרסמו בסוף שנת 2016. הורדה דיגיטלית/הזרמת מוזיקה מידע על הסינגל "Ride" באתר מיוזיק בריינז מידע על היצירה "Ride" באתר Discogs סרטון השיר "Ride" באתר יוטיוב Gold & Platinum, RIAA (באנגלית אמריקאית) Twenty One Pilots – Ride, BPI, ‏28 ביוני 2024
מלחמת סין–וייטנאם

מלחמת סין-וייטנאם (בוייטנאמית: Chiến tranh biên giới Việt-Trung; בסינית מפושטת: 中越战争) הייתה מלחמת גבול בין הרפובליקה הסוציאליסטית של וייטנאם לבין הרפובליקה העממית של סין בתחילת 1979. בשעה שלוש לפנות בוקר ב-17 בפברואר 1979 סין שלחה לפתע כוחות מעבר לגבול, תקפה במקביל שישה מחוזות גבול של וייטנאם באורך של 1,200 ק"מ. ב-18 בפברואר 1979 הכריזה ברית המועצות על תמיכתה בווייטנאם והזהירה את סין בכך שהעמידה את הכוחות המזוינים הסובייטים בסיביר בכוננות, וסיפקה לווייטנאם מידע צבאי מלוויין הריגול. ב-5 במרץ 1979 הכריזה סין על "מטרת המלחמה" שלה ונסוגה. סין פתחה במתקפה בתגובה לפלישת וייטנאם לקמבודיה וכיבושה על ידי וייטנאם ב-1978, כיבוש שסיים את שלטון החמר רוז' שנתמך על ידי הסינים. צבא השחרור העממי נכנס לצפון וייטנאם וכבש מספר ערים ליד הגבול. ב-6 במרץ 1979 הכריזה סין שהשער להאנוי פתוח, וכי משימתם הושלמה. כוחות סיניים נסוגו בחזרה אל תוך סין. שתי המדינות טענו לניצחון. כוחות וייטנאמיים נשארו בקמבודיה עד 1989, ומהבחינה הזו לא הצליחה סין בהשגת מטרתה: מניעת וייטנאם מלהתערב בקמבודיה. לאחר התפרקות ברית המועצות הוסדר הגבול הווייטנאמי-סיני. מדיה וקבצים בנושא מלחמת סין–וייטנאם בוויקישיתוף nghiencuuquocte.org, Chiến tranh Việt-Trung 1979: Diễn biến và hậu quả ערך זה הוא קצרמר בנושא היסטוריה צבאית. אתם מוזמנים לתרום לוויקיפדיה ולהרחיב אותו.
יאבורניק פולסקי

יאבורניק פולסקי (בפולנית: Jawornik Polski; ביידיש: יאווארניק) הוא כפר במחוז פשבורסק שבפרובינציית פודקרפצקיה בפולין, כ-26 ק"מ דרומית מערבית לפשבורסק, בו התקיימה עד השואה קהילה יהודית קטנה. היישוב נזכר לראשונה במאה ה-15. במשך השנים שימש היישוב כמרכז מסחרי לכפרי סביבתו, ונערכו בו ימי שוק. בחלוקת פולין בסוף המאה ה-18 נכלל היישוב בתחום גליציה האוסטרית. בסוף המאה ה-19 נמנו בכפר כ-100 יהודים, מתוך 564 תושבים. במשך מספר שנים ישב בכפר האדמו"ר צבי אלימלך שפירא, נכדו של צבי אלימלך מדינוב. בין מלחמות העולם נמנו ביישוב 155 יהודים, מתוך 991 תושבים, והתקיימה בו פעילות ציונית. עם כיבוש היישוב בידי הגרמנים בתחילת בספטמבר 1939, רצחו אלו 8 מיהודיו, והתעללו ברב הקהילה ובבניו מול הקהל הפולני ביישוב. בהמשך מונה בכפר יודנרט, שנצטווה להעביר לגרמנים תשלומי כופר, ויהודי היישוב רוכזו בגטו שהוקם במקום, בו סבלו מרעב. באמצע שנת 1941 הועברו לגטו שביישוב יהודים נוספים מכפרי הסביבה, ואלו רוכזו במקום בצפיפות גדולה. מעת לעת נחטפו גברים יהודים מהגטו, ונשלחו למחנות עבודה. בסמוך לחג השבועות תש"ב רוכזו יהודי היישוב, וגורשו בעגלות לגטו ז'שוב. בימים אלו אספו הגרמנים את היהודים שנותרו בכפרי הסביבה של היישוב, ורצחו אותם בבור ירי ביער סמוך לכפר סלוצ'ינה, תוך קבורת חלקם בחיים. יהודי היישוב המעטים שהצליחו להימלט מהאקציה ליערות הסביבה, נתפסו ברובם בידי הגרמנים, וחלקם נרצחו בידי פולנים לאומנים אף לאחר שחרור האזור. מדיה וקבצים בנושא יאבורניק פולסקי בוויקישיתוף יאבורניק פולסקי באתר מרכז מורשת יהדות פולין "יאבורניק פולסקי", באתר השטעטל הווירטואלי "יאבורניק פולסקי", באתר JewishGen (באנגלית) יולנטה קריימר, יאבורניק פולסקי, אנציקלופדיה של המחנות והגטאות (כרך II, חלק A, עמ' 515–517), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית)
ביארני בנדיקטסון (ראש ממשלת איסלנד ה-13)

ביארני בנדיקטסון (באיסלנדית: Bjarni Benediktsson;‏ 30 באפריל 1908 - 10 ביולי 1970) היה ראש ממשלת איסלנד בשנים 1970-1963 ובסוף 1961 כהונה קצרה — בעקבות התפטרותו הזמנית של אולאפור תורס מהתפקיד. בשנים 1970-1961 כיהן כיו"ר מפלגת העצמאות (מפלגת ימין). אביו של בנדיקטסון, בנדיקט סוויינסון, היה אחד ממנהיגי תנועת העצמאות האיסלנדית, שבשנים 1931-1908 כיהן כחבר אלת'ינגי (פרלמנט). בנדיקטסון למד משפט חוקתי באוניברסיטת איסלנד ומונה לפרופסור בגיל 24. בשנת 1934 הוא נבחר כחבר מועצת העיר של הבירה רייקיאוויק מטעם מפלגת העצמאות, ובשנים 1947-1940 כיהן כראש העירייה. בשנת 1947 בנדיקסטון מונה לשר החוץ של איסלנד. במהלך כהונתו בתפקיד, איסלנד הייתה שותפה בשנת 1949 להקמת ברית נאט"ו — כאחת המדינות המייסדות של הארגון. בשנת 1953 הוא עזב את התפקיד, והיה שר במשרדים שונים עד שנת 1956. כאשר השמאל עלה לשלטון ב-1956, בנדיקטסון פרש זמנית מהחיים הפוליטיים והחל למלא את תפקיד העורך הראשי בעיתון השמרני המוביל במדינה — "מורגונבלאדיד". בשנת 1959 מפלגת העצמאות חזרה לשלטון ובנדיקטסון כיהן בממשלתו החמישית של אולאפור תורס כשר המשפטים והכנסייה, שר הבריאות ושר התעשייה. בשנת 1961 הוא נבחר למנהיג מפלגת העצמאות, מה שגרם לתורס, מנהיג המפלגה הקודם, להתפטר מתפקידו כראש הממשלה בספטמבר של אותה שנה. בנדיקטסון נבחר על ידי מפלגתו כראש הממשלה במקומו של תורס. תורס הסכים לשוב לממשלה מתחילת 1962 וחזר לעמוד בראשה, בעוד בנדיקטסון ויתר על התפקיד וקיבל שוב את שלושת התיקים שבהם החזיק קודם. בבחירות שנערכו ביוני 1963, מפגלת העצמאות שוב זכתה במספר החברים הגבוה ביותר באלת'ינגי — הפעם בהובלתו של בנדיקטסון. בנדיקטסון כיהן כראש ממשלת איסלנד מ-14 בנובמבר 1963 עד יום מותו בשרפה שפרצה ב-10 ביולי 1970 במעון הקיץ הממשלתי בת'ינגווליר. גם אשתו ונכדו נספו באותה שרפה. בנו של בנדיקטסון, ביורן ביארנאסון, כיהן כשר המשפטים של איסלנד בשנים 2009-2003. בתו, ואלגרדור ביארנאדוטיר, היא פוליטיקאית, שהייתה נשואה לפוליטיקאי הסוציאל-דמוקרט המנוח וילמונדור גילפאסון. בנם נספה בשרפה בת'ינגווליר עם סבו וסבתו. בנדיקטסון הוא אחי-סבו של ביארני בנדיקטסון - שר האוצר והכלכלה של איסלנד בשנים 2013–2017 וראש ממשלת איסלנד שכיהן מינואר ועד נובמבר 2017. אוסף המסמכים שלו נשמר בהארכיון העירוני של רייקיאוויק. מדיה וקבצים בנושא ביארני בנדיקטסון בוויקישיתוף ראש ממשלת איסלנד בביקור בישראל, באתר ארכיון הסרטים הישראלי בסינמטק ירושלים, 1964